CELEX: C2007/283/03
Language: el
Date: 2007-11-24 00:00:00
Title: Συνεκδικασθείσες υποθέσεις C-208/06 και C-209/06: Απόφαση του Δικαστηρίου (τρίτο τμήμα) της 27ης Σεπτεμβρίου 2007 (αιτήσεις του Finanzgericht Düsseldorf (Γερμανία) για την έκδοση προδικαστικής αποφάσεως) — Medion AG (C-208/06) κατά Hauptzollamt Duisburg, Canon Deutschland GmbH (C-209/06) κατά Hauptzollamt Krefeld (Κοινό δασμολόγιο — Δασμολογική κατάταξη — Συνδυασμένη Ονοματολογία — Βιντεοκάμερες)

24.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 283/3
            
         Απόφαση του Δικαστηρίου (τρίτο τμήμα) της 27ης Σεπτεμβρίου 2007 (αιτήσεις του Finanzgericht Düsseldorf (Γερμανία) για την έκδοση προδικαστικής αποφάσεως) — Medion AG (C-208/06) κατά Hauptzollamt Duisburg, Canon Deutschland GmbH (C-209/06) κατά Hauptzollamt Krefeld
   (Συνεκδικασθείσες υποθέσεις C-208/06 και C-209/06) (1)
   
   (Κοινό δασμολόγιο - Δασμολογική κατάταξη - Συνδυασμένη Ονοματολογία - Βιντεοκάμερες)
   (2007/C 283/03)
   Γλώσσα διαδικασίας: η γερμανική
   Αιτούν δικαστήριο
   Finanzgericht Düsseldorf
   Διάδικοι στην υπόθεση της κύριας δίκης
   Medion AG (C-208/06), Canon Deutschland GmbH (C-209/06)
   κατά
   Hauptzollamt Duisburg (C-208/06), Hauptzollamt Krefeld (C-209/06)
   Αντικείμενο της υποθέσεως
   Αίτηση εκδόσεως προδικαστικής αποφάσεως — Finanzgericht Düsseldorf — Ερμηνεία του παραρτήματος I του κανονισμού (ΕΟΚ) 2658/87 του Συμβουλίου, για τη δασμολογική και στατιστική ονοματολογία και το κοινό δασμολόγιο (ΕΕ L 256, σ. 1), όπως τροποποιήθηκε με τον κανονισμό (ΕΚ) 1789/2003 της Επιτροπής, της 11ης Σεπτεμβρίου 2003, ο οποίος τροποποίησε το παράρτημα I του κανονισμού (ΕΟΚ) 2658/87 του Συμβουλίου, για τη δασμολογική και στατιστική ονοματολογία και το κοινό δασμολόγιο (ΕΕ L 281, σ. 1) — Δασμολογικές διακρίσεις 8525 40 91 (βιντεοκάμερες που έχουν τη δυνατότητα να καταγράφουν ήχο και εικόνα που λαμβάνεται μόνο από τη συσκευή λήψης εικόνων για τηλεόραση) και 8525 40 99 (άλλες) — Φορητές βιντεοκάμερες που κατά την εισαγωγή τους δεν έχουν τη δυνατότητα να καταγράφουν εισερχόμενα βιντεοσήματα από εξωτερικές πηγές, αλλά μπορούν να αποκτήσουν τη δυνατότητα dv-in εκ των υστέρων, μολονότι ο παραγωγός και ο εισαγωγέας ούτε έχουν αναφέρει ούτε προωθούν τη δυνατότητα αυτή
   Διατακτικό της αποφάσεως
   Μια βιντεοκάμερα δεν μπορεί να καταταγεί στη διάκριση 8525 40 99 της Συνδυασμένης Ονοματολογίας που περιλαμβάνεται στο παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη Δασμολογική και Στατιστική Ονοματολογία και το Κοινό Δασμολόγιο, όπως τροποποιήθηκε με τους κανονισμούς (ΕΚ) 2263/2000 της Επιτροπής, της 13ης Οκτωβρίου 2000, (ΕΚ) 2031/2001 της Επιτροπής, της 6ης Αυγούστου 2001, και (ΕΚ) 1789/2003 της Επιτροπής, της 11ης Σεπτεμβρίου 2003, παρά μόνον εφόσον είναι ενεργοποιημένη κατά τον εκτελωνισμό η λειτουργία της εγγραφής εικόνων και ήχων προερχομένων από πηγές άλλες πλην της μηχανής λήψης ή του μικροφώνου που είναι ενσωματωμένα στη συσκευή αυτή, ή εφόσον, ακόμη και αν ο κατασκευαστής δεν επιδίωξε να προβάλει το χαρακτηριστικό αυτό, η εν λόγω λειτουργία μπορεί να ενεργοποιηθεί εκ των υστέρων, με εύκολο χειρισμό της συσκευής από χρήστη που δεν διαθέτει ειδικές δεξιότητες, χωρίς να απαιτείται μετατροπή του υλισμικού της βιντεοκάμερας. Στην περίπτωση μεταγενέστερης ενεργοποιήσεως, απαιτείται επίσης, αφενός, αφότου ενεργοποιηθεί η λειτουργία, να λειτουργεί η βιντεοκάμερα όπως και οι λοιπές βιντεοκάμερες στις οποίες είναι ενεργοποιημένη κατά τον εκτελωνισμό η λειτουργία της εγγραφής εικόνων και ήχων προερχομένων από πηγές άλλες πλην της κάμερας ή του μικροφώνου που είναι ενσωματωμένα στη συσκευή αυτή, και, αφετέρου, να έχει αυτόνομη λειτουργία. Η συνδρομή των προϋποθέσεων αυτών πρέπει να μπορεί να επαληθευτεί κατά τον χρόνο του εκτελωνισμού. Εναπόκειται στο εθνικό δικαστήριο να εκτιμήσει αν πληρούνται οι προϋποθέσεις αυτές. Αν δεν πληρούνται οι εν λόγω προϋποθέσεις, η βιντεοκάμερα αυτή πρέπει να καταταγεί στη διάκριση 8525 40 91 της Συνδυασμένης Ονοματολογίας.
   
      (1)  ΕΕ C 224 της 16.9.2006.